蔚齋
作者：周紫芝
朝代：宋

paragraphs: 山雲未成雨，斂藏方寸間。
會當不崇朝，一雨膏人寰。
人言隱霧豹，依約在南山。
試從管中窺，何止見一斑。
人生患無才，富貴天豈慳。
二士偉人物，萬里來間關。
行陳治安策，遂拜咫尺顔。
豈容十里湖，長吟對煙鬟。
願君如鸞鵠，摩霄共追攀。
雲出豹亦變，何止銅與綸。
舉首望長途，分當落榛菅。
鵬飛君方高，鳥倦我亦還。